บูรพาอาถรรพ์

บูรพาอาถรรพ์ (; ) เป็นละครโทรทัศน์เกาหลีใต้แนวดาร์กแฟนตาซีที่กำลังจะออกอากาศ ร่วมเขียนบทโดยคว็อน โซ-รา และซอ แจ-ว็อน กำกับโดยชเว ช็อง-กยู นำแสดงโดยนัม จู-ฮย็อก, โน ยุน-ซอ และโช ซึง-อู

ละครเรื่องนี้ติดตามเรื่องราวของกลุ่มคนที่มีความสามารถในการรับรู้หรือกำจัดวิญญาณ ขณะที่พวกเขาเปิดเผยความลับที่ซ่อนอยู่ภายในวังต้องคำสาป มีกำหนดออกอากาศทางเน็ตฟลิกซ์ในปี ค.ศ. 2026

 เรื่องย่อ 
เรื่องราวเกิดขึ้นในยุคประวัติศาสตร์สมมติ เมื่อกษัตริย์ทรงคัดเลือกกู-ช็อน (นัม จู-ฮย็อก) นักปราบวิญญาณผู้หยิ่งทะนงและทรงพลัง ผู้มีความสามารถพิเศษในการแปรเปลี่ยนตนเองเป็นวิญญาณ ทำให้เขาสามารถใช้ดาบสังหารภูตผีได้ และแซง-กัง (โน ยุน-ซอ) นางในราชสำนักผู้มีพรสวรรค์ในการได้ยินและสื่อสารกับคนตาย ทั้งสองร่วมมือกันสืบหาต้นตอของเหตุการณ์หลอกหลอน พร้อมเปิดโปงความลับที่ถูกซ่อนเร้นภายในกำแพงพระราชวังตะวันออกท่ามกลางการเผชิญหน้ากับเหล่าวิญญาณจากโลกเหนือธรรมชาติ

 นักแสดง 
 นัม จู-ฮย็อก รับบทเป็น กู-ช็อน
 โน ยุน-ซอ รับบทเป็น แซง-กัง
 โช ซึง-อู รับบทเป็น กษัตริย์

 การผลิต 
 การพัฒนา 
ละครกำกับโดยชเว ช็อง-กยู ผู้เคยฝากผลงานไว้ใน มัจจุราชพิพากษา (2021) โดยมีคู่เขียนบทคว็อน โซ-รา และซอ แจ-ว็อน ซึ่งเคยร่วมกันเขียนบทให้กับสิงร่างล่าวิญญาณ (2018) และ บุลกาซาล: วิญญาณอมตะ (2021–2022) รับหน้าที่เป็นผู้เขียนบท การผลิตดำเนินงานร่วมกันโดยบริษัทโชว์รันเนอส์และอิแมจินัส

 การคัดเลือกนักแสดง 
นัม จู-ฮย็อก และโน ยุน-ซอ ได้รับเลือกให้แสดงนำในละครเรื่องนี้ โดยผลงานนี้ถือเป็นการกลับมารับงานแสดงครั้งแรกของนัม จู-ฮย็อก หลังปลดประจำการจากกองทัพในเดือนกันยายน ค.ศ. 2025 และยังเป็นผลงานแนวดาร์กแฟนตาซีเรื่องแรกของโน ยุน-ซอ อีกด้วย นอกจากนี้ มีรายงานว่า โช ซึง-อูเข้าร่วมทีมนักแสดง ซึ่งนับเป็นการปรากฏตัวครั้งแรกของเขาในละครที่ผลิตขึ้นเพื่อแพลตฟอร์มสตรีมมิงระดับโลกโดยเฉพาะ ต่อมาเน็ตฟลิกซ์ได้ยืนยันอย่างเป็นทางการถึงการคัดเลือกของโช ซึง-อู, นัม จู-ฮย็อก และโน ยุน-ซอ

 การถ่ายทำ 
การถ่ายทำหลักเริ่มขึ้นในเดือนธันวาคม ค.ศ. 2024 อย่างไรก็ตามเมื่อวันที่ 21 ธันวาคม ได้เกิดเหตุเพลิงไหม้ครั้งใหญ่ที่สถานที่ถ่ายทำของละครในย็อนช็อน จังหวัดคย็องกี ส่งผลให้สถานที่ก่อสร้างฉากถ่ายทำขนาด 3,655 ตารางเมตรถูกทำลายทั้งหมด แม้จะไม่มีรายงานผู้บาดเจ็บหรือเสียชีวิต แต่เพลิงไหม้ได้เผาทำลายอาคารฉากหลัก รวมถึงอุปกรณ์ทางเทคนิคจำนวนมาก เช่น อุปกรณ์ไฟเฉพาะทางสำหรับการถ่ายทำ ภายหลังเกิดเหตุ เจ้าหน้าที่ตำรวจและหน่วยดับเพลิงได้เริ่มการสอบสวนทันทีเพื่อหาสาเหตุของเพลิงไหม้

 การออกอากาศ 
บูรพาอาถรรพ์ ได้รับการเปิดตัวอย่างเป็นทางการในฐานะหนึ่งในผลงานสำคัญของไลน์อัพขนาดใหญ่ของเน็ตฟลิกซ์ สำหรับปี 2026 ภายใต้แคมเปญ "Next on Netflix" ซึ่งรวมละครบทโทรทัศน์ รายการเรียลลิตี อีเวนต์ถ่ายทอดสด และกีฬาต่าง ๆ ที่เตรียมออกฉายในปีดังกล่าว

 อ้างอิง 

 แหล่งข้อมูลอื่น 




หมวดหมู่:ละครโทรทัศน์เกาหลีใต้ในปี พ.ศ. 2569
หมวดหมู่: ละครโทรทัศน์แนวประวัติศาสตร์ทางเลือก
หมวดหมู่:ละครโทรทัศน์ภาษาเกาหลี
หมวดหมู่:ละครโทรทัศน์ของเน็ตฟลิกซ์
หมวดหมู่:ละครโทรทัศน์แนวประวัติศาสตร์เกาหลีใต้
หมวดหมู่:ละครโทรทัศน์เกาหลีใต้ที่ถ่ายทำเสร็จสมบูรณ์ก่อนออกอากาศ
หมวดหมู่:ละครโทรทัศน์เกาหลีใต้ในอนาคต